Sjedište P&G-a u Cincinnati, Ohio, SAD 
**Procter & Gamble** ili skraćeno **P&G** je tvrtka osnovana 1837. godine, počela je kao mala, obiteljska proizvodnja sapuna i svijeća u Cincinnatiju, Ohio, SAD. Danas tvrtka P&G proizvodi više od 250 robnih marki, za više od pet milijardi potrošača u 140 država svijeta.

Osnivanje
---------

William Procter proizvođač svijeća, emigrant iz Engleske i proizvođač sapuna James Gamble emigrant iz Irske, možda se nikada ne bi sreli da nisu oženili dvije sestre, Oliviu i Elizabeth Norris. Otac sestara uvjerio je svoje zetove da se udruže i postanu poslovni partneri. Na prijedlog Alexanera Norrisa, 1837. rođeno je novo, smiono poduzeće: Procter & Gamble.

James Norris Gamble, sin osnivača i kemičar, 1879. je razvio cjenovno pristupačan bijeli sapun koji je svojom kvalitetom bio konkurentan visokokvalitetnim uvoznim sapunima. Ime "Ivory" (bjelokost) činilo se savršenim za bjelinu sapuna, blagost i dugotrajnost kvalitete. Harley Procter uvjerio je partnere da ulože 11 000 $ u oglašavane sapuna Ivory po prvi puta u nacionalnim tjednim novinama.

Kao reakcija na lokalne i nacionalne radničke nemire,1887. P&G je uveo novi program dijeljenja dobiti radnicima. Ovim dobrovoljnim programom, u koji je bio uvjeren William Cooper Procter, unuk osnivača, djelatnicima je dan udio u vlasništvu kompanije. William Cooper Procter želio je ovim programom pokazati djelatnicima koliko je važna njihova uloga u uspjehu kompanije.

Tvrtka izgrađena na inovacijama, do 1890. P&G je prodavao više od 30 vrsta različitih sapuna. Poticana inovativnim reklamiranjem, uključujući oglase u boji u nacionalnim časopisima, potražnja za sapunima tvrtke P&G kontinuirano je rasla. Kako bi zadovoljila rastuću potražnju, tvrtka P&G počela je širiti svoje pogone izvan Cincinnatija. P&G je osnovao analitički laboratorij u Ivorydale-u kojem se proučavao i unapređivao proces proizvodnje sapuna. Bio je to jedan od prvih laboratorija za istraživanje proizvoda u američkoj industriji.

Inovacije su poticane istraživanjem, razvojem i na dubokom razumijevanju potreba potrošača, prikupljenih putem inovativnog P&G pristupa istraživanju tržišta. Za marketinško oglašavanje također su se koristile inovativne tehnike, kao na primjer radio "sapunice", dijeljenje uzoraka i promotivne nagradne igre.

Povijest
--------

Već 1911. P&G je predstavio Crisco, prvu potpuno biljnu mast za prhko tijesto. Crisco je predstavljao zdraviju alternativu u kulinarstvu od masti životinjskog porijekla, a i cjenovno je bio prihvatljiviji od maslaca.

William Cooper Procter 1919. je nastavio u nastojanjima institucionaliziranja odnosa između tvrtke i njenih zaposlenika. Točke ugovora su revidirane kako bi se uključila direktiva u kojoj stoji: "interesi tvrtke i njenih zaposlenika su nerazdvojivi".

Sezonska kupovina P&G proizvoda od strane veletrgovaca imala je za posljedicu neujednačenost potreba za proizvodnjom i privremena otpuštanja radnika u pogonima Ivorydale. Kao reakciju, P&G je najavio plan samostalne izravne prodaje maloprodajama i zaposlio 450 trgovačkih putnika. Ovim potezom stabilizirana je proizvodnja, reducirana su povremena otpuštanja radnika i u konačnici je izmjenjen način na koji su poslovale trgovine mješovitom robom.

Krajem 1939. samo pet mjeseci nakon što je uvedena televizija u SAD-u, tijekom prve televizijski prenošene prvoligaške baseball utakmice P&G je emitirao prvu TV reklamu (za sapun Ivory).

Do 1945. tvrtka P&G postala je vrijedna gotovo 350 milijuna dolara. Njeni proizvodi bili su popularni širom SAD-a i Kanade, i kompanija je poduzela prve korake ka proširenju poslovanja na prekooceanske zemlje, preuzimanjem Engleske tvrtke Tomas Hedley & Co. Nakon 108 godina poslovanja, tvrtka P&G bila je spremna za nagli rast.

Nove zemlje i nagli rast potražnje proizvoda dovode do potrebe povećanja ponude. Tvrtka je 1946. proizvela deterdžent Tide, najznačajniji novi proizvod nakon sapuna Ivory. Tide je bio zamjetljivo bolji od drugih proizvoda na tržištu. Ubrzo je njegova prodaja postala toliko uspješna da je omogućila financiranje brzog razvoja tvrtke: razvitak novih proizvodnih linija i ulazak na nova tržišta širom svijeta. U godinama koje su slijedile nakon uvođenja Tidea na tržište, P&G je razvio nekoliko novih poslovnih područja. Crest, prva pasta za zube s fluorom, osvojila je vodeću tržišnu poziciju podržana po prvi puta izdanom službenom preporukom Američkog udruženja zubara. Tehnologija proizvodnje pulpe potaknula je pokretanje proizvodnje toaletnog papira i maramica. Tvrtka P&G doslovno je stvorila kategoriju jednokratnih pelena uvođenjem Pampers pelena 1961. No najvažniji je ipak tvrtkin rastući interes za međunarodno poslovanje. Uvjereni da uspjeh tvrtke na novim tržištima zahtijeva lokalnu prisutnost u tim zemljama, tvrtka P&G je započela osnivati poslovanje, prvo u Meksiku, zatim u Europi i Japanu.

Od 1980. tvrtka je učetverostručila broj potrošača koje opskrbljuje s 250 robnih marki – oko pet milijardi  ljudi širom svijeta. Te robne marke uključuju Pampers, Tix, Ariel, Always, Pantene, Head&Shoulders, Lenor, Old Spice i Blend-a-med. 

P&G 2005. kupuje Gillette kompaniju za 57 milijardi američkih dolara. Tim potezom P&G ostvaruje veliku zaradu (Gillette Fusion doživljava najbrži porast prodaje te je to P&G brand koji je postigao milijardu dolara zarade u godišnjoj prodaji) s time je preuzeo i uspješne tvrtke u vlasništvu Gilletta, poput Duracella i Mach 3.

P&G danas
---------

Prema tržišnoj vrijednost i vrijednosti dionica Procter & Gamble ubraja se u 15 najuspješnijih svjetskih tvrtki. Godišnji promet iznosi 40 milijardi dolara.

Prema anketi koju provode časopis Fortune i najveća svjetska revizorsko-savjetnička tvrtka PriceWaterhouseCoopers, P&G zauzima 15 mjesto među svjetski 50 najcjenjenijih kompanija te je vodeća kompanija u sektoru deterdženata i kozmetike. Spada među tri najcjenjenije svjetske kompanije u kategoriji društvene odgovornosti i globalnosti. 

Tvrtka P&G danas ima pogone u više od 70 zemalja, a proizvodi se prodaju u više od 140 zemalja čineći ju jednom od najvećih i najuspješnijih tvrtki široke potrošnje u svijetu. Tvrtka je snažan pokretač ekonomskog napretka i blagostanja širom svijeta. Zapošljava više od 120 000 ljudi koji nastoje osigurati proizvode vrhunske kvalitete i vrijednosti.

### Proizvodi

Oko 22 P&G robne marke imaju više od milijarde dolara neto godišnje prodaje, a drugih 18 robnih marki imaju godišnju prodaju između 500 milijuna dolara i 1 milijarde dolara.

**Robne marke vrijedni nekoliko milijardi dolara i najpoznatiji proizvodi**

* Always/Whisper je brand ženskih proizvoda koji se prodaju prvenstveno u azijskim tržištima i u području istočne europe.
* Ariel je marka deterdženta za pranje rublja dostupna u brojnim oblicima i mirisima.
* Ambi Pur, brand mirisa za prostorije
* Bounty je brand papirnatih ručnika koji se prodaju u Sjedinjenim Američkim Državama i Kanadi.
* Boss, Hugo Boss je linija parfema namijenjena muškarcima i ženama
* Braun je brand za električne brijače, aparate za njegu kose i raznih malih aparata.
* Bruno Banani je brand parfema namijenjenih muškarcima i ženama
* Christina Aguilera su mirisi poznate pjevačice namijenjeni ženama
* Covergirl je brand ženske kozmetike.
* Crest je brand za pastu za zube i proizvoda izbjeljivanje zubi
* Dawn je brand deterdženta za pranje suđa.
* Dolce & Gabbana su proizvodi poput parfema i nakita
* Downy/Lenor je omekšivač.
* Dreft je brand deterdženta i praška za rublje, sapuna, tekućeg deterdženta za suđe te vlažnih maramica za bebe.
* Duracell je brand baterija i svjetiljki, te u novije vrijeme punjača i sličnih proizvoda.
* Eukanubasu proizvodi namijenjeni životinjama. Najpoznaziji proizvodi Eukanube su hrana za pse i mačke.
* Fusion  je brand za muškarce koji zbog mokrog brijanja pomoću britvice doživljava najbrži porast prodaje te je to jedini P&G brand koji je postigao 1 milijardu dolara zarade u godišnjoj prodaji.
* Gain je brand deterdženta za pranje rublja i omekšivača.
* Gillette je brand brijača i proizvoda za muškarce.
* Gucci je brand parfema namijenjenih muškarcima i ženama
* Head & Shoulders je brand šampona za kosu.
* Herbal Essences  su proizvodi namijenjeni njezi kose žena.
* Jar je brand deterdženta za suđe.
* Lacoste je brand parfema namijenjenih muškarcima i ženama i odjeće
* Max Factor  je brand kozmetičkih proizvoda za žene.
* Mr. Clean ili Mr. Proper linija sredstava za čišćenje
* Naomi Campbell je brand parfema namijenjenih ženama
* Naturella je uz Always najprodavaniji proizvod za pomoć žena u menstruaciji, najznačajniji proizvodi su higijenski ulošci.
* Olay je brand ženskih proizvoda za njegu kože.
* Old Spice je marka proizvoda za muškarce.
* Oral-B je brand četkica za zube, i Oral Care proizvoda.
* Pampers je brand jednokratnih pelena i drugih proizvoda za njegu beba.
* Pantene je brand proizvoda za njegu kose.
* Puma, mirisi za muškarce i žene
* Pringles je brand čipsa.
* Rejoice se marka proizvoda za njegu kose, najčešće se prodaju u Aziji.
* Tide je robna marka deterdženta za pranje rublja.
* Venus je brand proizvoda za brijanje žena.
* Wella je ime proizvoda za njegu kose (šamponi, regeneratori i boje za kosu).

Kontroverze
-----------

S tvrtkom je povezano nekoliko većih kontroverzi. 

### Bivši logo tvrtke

Raniji logo sadržavao je 13 zvjezdica koje su predstavljale američke kolonije. Također se povezivao i sa sotonizmom o čemu je pisao i Glas Koncila.

### Smrti uzrokovane tamponima

Toksični šok sindrom (TSS) je bolest uzrokovana bakterijom Staphylococcus aureus. Većina ljudi ima ove bakterije u tijelu na mjestima kao što su nos, koža, intimni dijelovi, te su bakterije na tim mjestima bezopasne. Toksični šok sindrom može zahvatiti bilo koga, ali je često povezan s tamponima. Godine 1980. pojavilo se 814 toksičnih šok sindroma vezanih uz menstruaciju, a 38 ljudi je umrlo od posljedica bolesti. Većinom su bile žene koje su koristile upijajuće sintetičke tampone napravljene od Rely-a, robne marke tvrtke P&G. Rely tampon je bio toliko izdržiljiv da je žena mogla držati jedan tampon cijeli menstrualni ciklus. Za razliku od drugih tampona baziranih na pamuku i svili, Rely je bio načinjen od karboksimetalne celuloze i komprimiranih zrna od poliestera za apsorpciju. Materijali koji su se koristili u Relyu su bili uzrok povećanja količine tekućina unutar vagine, što je rezultiralo povećanim otpuštanjem otrova Staphylococcus aureuse u organizam i na kraju dovelo do smrti. 

Slogan koji je koristio Procter & Gamble za proizvod je bio *"Rely. Čak upija i brigu."*

Već za mjesec dana, u rujnu 1980. nakon što je Američki Centar za katastrofe potvrdio da su uzroci smrti bili tamponi, P&G je povukao Rely tampone s tržišta. Nakon što se stanje u javnosti smirilo, 1983. P&G je stavio novi proizvod na svjetsko tržište, tampone Always poznate i pod imenom Whisper u Japanu, Singapuru, Indji, Kini, Sjevernoj Koreji, Filipinima, Pakistanu, Tajlandu i Indoneziji.

### Testiranje na životinjama

Prema riječima raznih organizacija za zaštitu životinja, Procter & Gamble i danas *"proizvodi krvavo"*, tj. radi testiranja proizvoda odgovoran je za okrutnu smrt tisuća životinja godišnje. Svake se godine u svibnju organizirano bojkotiraju proizvodi P&G i protiv njega se širom svijeta organiziraju razni posvjedi. Bez obzira na prosvjede P&G nastavlja jeftino testiranje proizvoda na životinjama i ne ulaže novac u istraživanje alternativnih načina testiranja prozvoda. Dok, na primjer, štednje nema u oglašavanju gdje se troše milijuni dolara.

Izvori
------

1. 1 2 3  „(`en`) Izvještaj poslovanja za 2010. godinu". Arhivirano iz originala na datum 2010-11-03. Pristupljeno 2010-09-11.
2. ↑  „PG Hrvatska".
3. ↑  „P&G kupuje Gillette". Arhivirano iz originala na datum 2010-08-25. Pristupljeno 2010-09-11.
4. ↑  „Always Hrvatska". Arhivirano iz originala na datum 2017-12-07. Pristupljeno 2021-08-10.
5. ↑  „Ariel Hrvatska". Arhivirano iz originala na datum 2021-12-06. Pristupljeno 2021-12-27.
6. ↑  „Bruno Banani Hrvatska".
7. ↑  „Christina Aguilera Hrvatska".
8. ↑  „Dreft Hrvatska". Arhivirano iz originala na datum 2013-05-22. Pristupljeno 2010-09-11.
9. ↑  „Duracell Hrvatska". Arhivirano iz originala na datum 2011-09-08. Pristupljeno 2010-09-11.
10. ↑  „Eukanuba Hrvatska".
11. ↑  „Gillette Fusion Hrvatska". Arhivirano iz originala na datum 2010-02-12. Pristupljeno 2010-09-11.
12. ↑  „Gillette Hrvatska". [*mrtav link*]
13. ↑  „Head and Shoulders Hrvatska". Arhivirano iz originala na datum 2019-04-16. Pristupljeno 2021-12-27.
14. ↑  „Herbal Essences Hrvatska". Arhivirano iz originala na datum 2017-10-01. Pristupljeno 2010-09-11.
15. ↑  „Jar Hrvatska". Arhivirano iz originala na datum 2012-04-19. Pristupljeno 2010-09-11.
16. ↑  „Max Factor Hrvatska". Arhivirano iz originala na datum 2017-03-30. Pristupljeno 2010-09-11.
17. ↑  „Natuella Essences Hrvatska". [*mrtav link*]
18. ↑  „Old Spice Hrvatska". Arhivirano iz originala na datum 2021-12-18. Pristupljeno 2021-12-27.
19. ↑  „Oral B Hrvatska". Arhivirano iz originala na datum 2010-08-11. Pristupljeno 2010-09-11.
20. ↑  „Pampers Hrvatska".
21. ↑  „Pantene Hrvatska". Arhivirano iz originala na datum 2021-12-09. Pristupljeno 2021-12-27.
22. ↑  „Puma Hrvatska". Arhivirano iz originala na datum 2014-10-15. Pristupljeno 2010-09-11.
23. ↑  „Tide Hrvatska". Arhivirano iz originala na datum 2021-03-06. Pristupljeno 2021-12-27.
24. ↑  „Gillette Venus Hrvatska". Arhivirano iz originala na datum 2009-02-11. Pristupljeno 2010-09-11.
25. ↑  „Glas Koncila o sotonizmu u P&G-u". Arhivirano iz originala na datum 2016-12-22. Pristupljeno 2010-09-11.
26. ↑  „(`en`) Smrt 38 ljudi koji su koristili P&G tampone".
27. ↑  „Tesiranje na životinjama".
28. ↑  „(`en`) Prosvjedi 2010. diljem svijeta". Arhivirano iz originala na datum 2016-03-05. Pristupljeno 2010-09-11.
29. ↑  „Prosvjedi u Hrvatskoj".

Vanjske veze
------------

***Procter & Gamble*** na Wikimedijinoj ostavi

* (`en`) P&G Sjedinjene Američke Države
* P&G Srbija Arhivirano 2012-05-04 na Wayback Machine-u